Screenshot HRT

U EMISIJI "Hrvatska uživo" na HRT-u, bio je prilog o obveznom cijepljenju djece.



Voditeljica je najavila prilog, govoreći kako je, prema trogodišnjem programu u Hrvatskoj, obvezno cijepljenje djece protiv 10 bolesti. Međutim, rekla je, mnogi roditelji cijepljenje odbijaju, na vlastitu odgovornost.



>> IRSKA STRUČNJAKINJA "Šokirana sam, HTV lažima reklamira otrove kao lijek"



>> STRUČNJACI ZA INDEX Dječak iz Šibenika nije mogao oboljeti od cijepljenja, evo zašto



Zabrinuti članovi obitelji



U prilogu su pojasnili kad djeca dobijaju svoja cjepiva. Jedan od aktera priloga, bio je stanoviti Vlado Šegon, čijem je unuku "stao razvoj" nakon prvog cjepiva. Nakon toga je rekao kako su "mentalno izgubili " svog unuka. Pedijatri su dijagnosticirali pervazivni poremećaj s elementima autizma.



Gospodin Šegon rekao kako se dijete, koje je inače rođeno zdravo, sad "otkazalo, pokvarilo se, kao motor na autu".



Obitelj Šegon tvrdi da liječe svoje dijete u Beogradu i to procesom "detoksikacije od teških metala".



"Dječje zarazne bolesti"



Uz njega, u prilogu "Hrvatske uživo" dobila je i Maja Stephen, koja je odbila nastaviti cijepiti svoje dvije djevojčice, od sedam i od četiri godine.



Rekla je kako su, iz njenog dosadašnjeg iskustva, njena djeca potpuno zdrava. Gospođa Maja Stephen, majka dviju djevojčica je dodala i ovo: "Mislim da se velika većina tih bolesti zovu 'dječje zarazne bolesti', baš zato što su dječje i što ih djeca moraju preboliti i, na kraju krajeva, tako stječu doživotni imunitet".



Gospodin Šegon je ustvrdio: "Prvi korak koji je potrebno dati roditeljima i ne smije ga im nitko oduzeti, je pravo na izbor. Oni najbolje znaju procijeniti što je za njihovo dijete najbolje".



Doktorica veterine - komentatorica cijepljenja djece?



Kao da to nije bilo dovoljno, u studiju su za gošću doveli Ivanu Delaš, inače doktoricu veterine, koja je predstavnica građanske inicijative "Cijepljenje-pravo izbora".



Ona je rekla kako i ne vode inicijativu o broju svojih članova, ali kaže kako im se godišnje jave 200, 300 roditelja čija djeca imaju nuspojave koje nisu prijavljene u nacionalni sustav prijavljivanja nuspojava.



Nadalje, doktorica veterine je izjavila kako je krajnji cilj njihove inicijative da se cijepljenje svede pod preporuku.



Rekla je i kako se stalno krše pravila i propisi te prava roditelja i djece, dodavši kako želi da roditelji sami izaberu hoće li cijepiti svoje dijete.



"Kritična masa"



Kad je voditeljica upitala zašto bi Hrvatska bila izuzeta od pravila o obveznom cijepljenju, Delaš je izjavila kako sva regulativa, uključujući i Konvenciju o ljudskim pravima, nalaže kako je neosporno pravo izbora.



Tada je voditeljica podsjetila da i europske zemlje, u kojima je navedena obveza barem jedno cjepivo, do moguća četiri, isto imaju zakonsku obvezu nametnutu građanima. Doktorica veterine je na to replicirala kako nije upućena kako oni na svojim nacionalnim razinama rješavaju taj problem. Međutim, dodala je kako zna da se i dalje okuplja jako veliki broj roditelja u udruge koji se bave tim problemom na razini Europske unije.



Dodala je kako se i praksa obveznog cijepljenja svodi na represivne mjere protiv roditelja, kao što je prijavljivanje roditelja i kažnjavanje.



Gdje je druga strana?



Kad ju je voditeljica upitala je li njena udruga išla prema zakonodavcu s ovim problemima, Ivana Delaš je rekla kako rade na tome te da joj je najbitnije da imaju jako veliki broj ljudi koji podržavaju njihov rad. Rekla je kako joj je bitno da imaju kritičnu masu, te će onda s njom ići pred zakonodavca.



U dotičnoj emisiji nije bilo nikoga tko bi zastupao drugu, stručnu stranu ove priče. U prilogu je, doduše, rečeno da su zvali sugovornika iz Hrvatskog zavoda za javno zdravstvo, iz kojeg su im rekli da ne mogu doći. Cijepljenje je, naime, vjerojatno najuspješnija medicinska praksa u povijesti, koja je dovela do iskorjenjivanja vrlo opasnih bolesti poput dječje paralize.